Γvωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 80/181/ΕΟΚ με στόχο την εναρμόνιση της νομοθεσίας των κρατών μελών για τις μονάδες μέτρησης"(1)

(1999/C 169/01)

Στις 23 Απριλίου 1999, και σύμφωνα με το άρθρο 100 α) της συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Εσωτερική αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 15 Απριλίου 1999 με βάση εισηγητική έκθεση του κ. Ströllinberger.

Κατά την 363η σύνοδο ολομέλειας (συνεδρίαση της 28ης Απριλίου 1999), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η οδηγία 80/181/ΕΟΚ(2) του Συμβουλίου της 20ης Δεκεμβρίου 1979, όπως τροποποιήθηκε τελευταία από την οδηγία 89/617/ΕΟΚ(3), έχει ως στόχο την εναρμόνιση της χρήσης των μονάδων μέτρησης στο σύνολο της Κοινότητας. Καθιερώνει ως νόμιμες μονάδες μέτρησης εκείνες του Διεθνούς Συστήματος (SI).

1.1.1. Το SI είναι ένα παγκόσμιας ισχύος σύστημα που εγκρίθηκε από την Γενική Διάσκεψη Μέτρων και Σταθμών (Conférence Générale des Poids et Mesures - CGPM) το 1960. Είναι μια πληρέστερη έκδοση του μετρικού συστήματος και περιγράφεται από το Διεθνή Οργανισμό Τυποποίησης (ISO) στο πρότυπο ISO 1000 και στο πρότυπο ISO 31.

1.1.2. Επιτρέπονται ορισμένες ειδικές εξαιρέσεις για διεθνώς συμφωνημένες μονάδες για ειδικούς σκοπούς, π.χ. mm υδραργύρου για τη μέτρηση της πιέσεως του αίματος(4).

1.1.3. Η χρήση του SI έχει το πλεονέκτημα του ορθολογισμού της παραγωγής και διάθεσης κατασκευαστικών στοιχείων και μερών, καθώς και την παροχή σαφών και συγκρίσιμων πληροφοριών στους καταναλωτές. Η προτεινόμενη τροποποίηση δεν αλλάζει το καθεστώς του SI στην Κοινότητα.

2. Το σχέδιο της Ευρωπαϊκής Επιτροπής

2.1. Αφότου η οδηγία 80/181/ΕΟΚ τροποποιήθηκε για τελευταία φορά έχουν ληφθεί αποφάσεις σε διεθνές επίπεδο που αφορούν τους ορισμούς των μονάδων SI ή τη χρήση τους.

2.1.1. Η 19η CGPM του 1991, επεξέτεινε τον κατάλογο προθεμάτων που πρέπει να χρησιμοποιούνται για πολλαπλάσια και υποπολλαπλάσια των μονάδων SI. Ο ISO αναθεώρησε το πρότυπο ISO 31 το 1992 όσον αφορά τις μονάδες επίπεδης γωνίας και στερεάς γωνίας. Πέραν τούτου, του δελτίου Codata του Διεθνούς Συμβουλίου Επιστημονικών Ενώσεων προηγήθηκε δημοσίευση το 1986, η οποία δίδει νέες πειραματικές τιμές για το ηλεκτρονιοβόλτ και τη μονάδα ατομικής μάζας.

2.2. Το άρθρο 3 σημείο 2 της οδηγίας 80/181/ΕΟΚ προβλέπει ότι μέχρι τις 31 Δεκεμβρίου 1989 συμπληρωματικές μονάδεςμέτρησης επιτρέπεται να συνοδεύουν τις νόμιμες μονάδες μέτρησης. Η ημερομηνία αυτή παρατάθηκε μέχρι τις 31 Δεκεμβρίου 1999 με τροποποίηση της οδηγίας το 1989 (89/617/ΕΟΚ) (5).

2.2.1. Μετά το πέρας της μεταβατικής περιόδου κατά την οποία επιτρέπονται συμπληρωματικές ενδείξεις σε μονάδες διαφορετικές από τις νόμιμες, θα υπάρχει διάσταση της νομοθεσίας της Κοινότητας από εκείνη των Ηνωμένων Πολιτειών της Αμερικής σχετικά με τη χρήση των μονάδων για τις ενδείξεις ποσοτήτων. Αφενός, η κοινοτική νομοθεσία δεν θα επιτρέπει πλέον συμπληρωματικές ενδείξεις σε μη νόμιμες μονάδες, αφετέρου, η νομοθεσία των ΗΠΑ, και συγκεκριμένα ο νόμος για την ορθή συσκευασία και σήμανση (Fair Packaging and Labelling Act), προδιαγράφει την ταυτόχρονη χρήση μονάδων του παραδοσιακού συστήματος των ΗΠΑ (ίντσα/λίμπρα) και του SI.

2.2.2. Η Επιτροπή πιστεύει ακράδαντα ότι η λύση του προβλήματος των χρησιμοποιούμενων μονάδων έγκειται στη χρήση ενός παγκοσμίας ισχύος συστήματος που θα βασίζεται στο SI, το οποίο θα υιοθετήσουν και οι ΗΠΑ. Πρέπει να ληφθεί υπόψη ότι οι ΗΠΑ είναι το μόνο βιομηχανικό κράτος στην υφήλιο που δεν χρησιμοποιεί το SI.

2.2.3. Κατά την άποψη της Επιτροπής, οι ΗΠΑ πρέπει βραχυπρόθεσμα να τροποποιήσουν την ισχύουσα νομοθεσία τους ώστε να καταστεί δυνατή η διάθεση στην αγορά τους προϊόντων που φέρουν ενδείξεις μόνον σε μονάδες SI. Στο μεταξύ η ΕΕ καλό θα ήταν να θεσπίσει ως μεταβατικό μέτρο την παράταση της μεταβατικής περιόδου, κατά την οποία επιτρέπονται συμπληρωματικές ενδείξεις σε μη νόμιμες μονάδες, έως την 31η Δεκεμβρίου του 2009.

3. Παρατηρήσεις για το σχέδιο οδηγίας

3.1. Η αλλαγή των ορισμών των μονάδων SI προκειμένου να είναι νόμιμες οι διεθνείς αποφάσεις, δεν ενέχει κινδύνους.

3.2. Είναι αναμφισβήτητο ότι η διατήρηση της προθεσμίας της 31ης Δεκεμβρίου 1999, εάν δεν πραγματοποιηθούν αλλαγές στη νομοθεσία των ΗΠΑ, θα προκαλέσει σημαντικό κόστος για ορισμένους κλάδους της βιομηχανίας. Η συσκευασία, η σήμανση και οι σειρές αποθεμάτων θα πρέπει να αλλάξουν. Σύμφωνα με στοιχεία της Επιτροπής, στην προκειμένη περίπτωση, το κόστος για μεγάλη πολυεθνική εταιρεία καλλυντικών εκτιμάται σε US$ 80 εκατομ. ετησίως. Το κόστος για μικρότερες εταιρείες, σύμφωνα με υπολογισμούς του συνδέσμου βιομηχανιών (που αντιπροσωπεύουν τους κλάδους των καλλυντικών και των ειδών περιποίησης του σώματος, των χρωμάτων για καλλιτεχνική χρήση και των τροφίμων), εκτιμάται από US$ 5 000 έως αρκετά εκατομμύρια US$ ετησίως.

3.2.1. Η παράταση θα επιτρέψει στους ευρωπαίους παραγωγούς να συνεχίσουν τη διάθεση των προϊόντων τους χωρίς να χρειάζεται να πληρούν διαφορετικές απαιτήσεις σχετικά με τις μονάδες μέτρησης.

3.2.2. Οι επιπτώσεις της παράτασης της προθεσμίας για τον ευρωπαίο καταναλωτή θα πρέπει να είναι περιορισμένες, δεδομένου ότι ο ίδιος δεν πρόκειται να αντιληφθεί σημαντική διαφορά στις πληροφορίες της σήμανσης σε σχέση με την τρέχουσα κατάσταση.

3.2.3. Για τους λόγους αυτούς η παράταση της προθεσμίας που προτείνεται στο σχέδιο χαιρετίζεται ιδιαίτερα.

3.2.4. Ωστόσο, η Οικονομική και Κοινωνική Επιτροπή επισημαίνει ότι η Ευρωπαϊκή Επιτροπή θα πρέπει να αξιοποιήσει την εν λόγω παράταση για να επιδιώξει ουσιαστικά την κατάργηση των διατάξεων που εφαρμόζουν οι ΗΠΑ και οι οποίες προβλέπουν ενδείξεις σε μονάδες διαφορετικές από αυτές του SI.

3.2.5. Πέραν τούτου, η Οικονομική και Κοινωνική Επιτροπή στηρίζει την πρόθεση της Ευρωπαϊκής Επιτροπής, να ελέγξει την εφαρμογή της οδηγίας 80/181/ΕΟΚ και να διερευνήσει περαιτέρω τα θέματα που σχετίζονται με την εφαρμογή της οδηγίας, ώστε να πραγματοποιήσει τα κατάλληλα βήματα στην πορεία προς την καθιέρωση ρυθμίσεων παγκόσμιας κλίμακας.

Βρυξέλλες, 28 Απριλίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) EE C 63 της 5.3.1999, σ. 8·EE C 89 της 30.3.1999, σ. 8.

(2) Οδηγία 80/181/ΕΟΚ της 20.12.1979, ΕΕ L 39 της 15.2.1980, σ. 40.

(3) Οδηγία 89/617/ΕΟΚ, ΕΕ L 357 της 7.12.1989, σ. 28.

(4) Άλλα παραδείγματα είναι οι βρεττανικές μονάδεςμέτρησης πουχρησιμοποιούνται στο έδαφοςτου ΗΒ και της Ιρλανδίας για ειδικές χρήσεις, π.χ. pint μπύρας σε ποτήρι. Επίσης προβλέπεται εξαίρεση για τους τομείς των αεροπορικών και θαλάσσιων μεταφορών και για τιςσιδηροδρομικές μεταφορές, όπου μπορούν να χρησιμοποιούνται μονάδες διαφορετικές από εκείνες που καθίστανται υποχρεωτικές δυνάμει της οδηγίας, όταν περιλαμβάνονται σε διεθνείς συμβάσεις που δεσμεύουν τα κράτη μέλη.

(5) Οδηγία 89/617/ΕΟΚ, ΕΕ L 357 της 7.12.1989, σ. 28.